寶墨園

寶墨園（粵拼：bou2 mak6 jyun4；英文：Bao Mo Garden）係中國廣東省廣州市嘅一間好出名嘅旅遊景區，喺番禺區沙灣西南邊嘅紫坭同三善交界，325國道嘅K12+530標記位置（南邊冇幾遠係佛山順德）。而家既係番禺十景之一，又係中華人民共和國嘅一間國家AAAA級景區。公園嘅内容方面，發揮咗佢嘅大清建築特點兼融合咗現代文化、歷史、旅游、商業、飲食、遊樂配套。用咗濃厚嘅清官文化、嶺南古建築同園林藝術、珠三角特色同埋氣勢龐大嘅大型舞蹈表演而吸引咗好多中國大陸、港澳同國外遊客嚟呢度旅遊。

史
寶墨園石匾上邊啲字。呢嚿石匾係公園唯一保存得比較好嘅文物，上邊啲字由村民張晉蘭寫。喺1950年代毀園時，石匾斷過一次重俾人抌到埗頭一帶。
呢間嘢喺大清時期起好，初期係包相府所在地，後嚟改造成私家園林區，雖然1950年代被毀，但1995年，港澳同胞同社會各界啲老人一齊出錢，用咗6年時間起返寶墨園，直到2001年起好。

典故
内文：包拯
相傳有年西江發大水，有嚿黑木漂到村邊，啲人將佢放返落江入面，點知下游水太大，木頭經常飄返到村邊，啲人覺得好怪而將黑木執返。嘉慶四年（1799年），由於朝廷要搞掂貪官和珅，結果社會刮咗埐反貪倡廉之風。後嚟啲人希望有包青天噉犀利嚟對付官吏，就將木頭刻成包青天像嚟整間包相府。

概況
公園嘅佔地面積130幾畝。入面嘅建築、山水、園林、石橋等佈局合理同和諧自然而整成好幾幅靚景。

白石仿古牌坊
公園正門嘅一大特色，亦係一棟七樓八柱三門嘅石構建築，長27m，高13.68m，用咗4000幾嚿夾埋600幾t重嘅青、白兩色花崗岩嚟整，最大嗰嚿楣石有37t咁重。8條石柱都係一柱擎天，最高嗰兩條柱有6m，都按木構牌坊個樣嚟整。瓦脊係仿晚晴時期，博古形石構。牌坊正門上邊「寶墨園」三字由前中國書法家協會主席啟功寫出嚟。大門兩邊有句「寶聚紫坭點化三江連一水，墨揮南國皴成萬紫千紅。」嘅對聯，由前中華人民共和國全國政協副主席——葉選平寫嘅。牌坊後邊嘅「寶墨生輝」四字由嶺南畫派大師關山月寫嘅。對聯「鯉水耀祥雲荔景湖邊玉龍起舞，鰲山呈瑞氣生柳波堤畔紫燕於飛。」由香港書法家劉雲寫嘅。門楣四圍都係青石雕刻，畫咗宋代名將——狄青平西平南嘅古仔同花卉、瑞獸等圖。成座牌坊睇落去好似件大石雕藝術品。

清明上河圖
内文：清明上河圖
公園一大名畫特色。原版係525cm×25.8cm嘅絲絹品種，但作品搞掂之後俾人整蠱過百幾次。但公園嗰張按北京故宮博物院嘅圖版嘅10倍比例嚟整，嘥士係62.8m×7.3m，由潮州楓溪江南陶瓷有限公司嗌咗46位技術員，用用陶瓷雕塑同彩繪相結合嘅風格，使咗三年時間嚟整。成幅圖夾埋用咗1352嚿瓷磚整出嚟。

雅集館
公園東邊景區之一，係清末廣東通草紙畫珍品展館。入面擺咗好多用通草紙畫出嚟嘅畫。

吐艷同鳴壁
紫帶橋錦華亭趙泰來藝術宮吐艷同鳴壁（後邊）藝林苑牌坊寶墨堂鑒清芮長廊清心亭
喺寶墨園正門嘅石牌坊，九龍橋後邊。長22.38m，闊1.08m，高5.83m，面積130.48m²，計埋後邊棟墻有260.96m²；磚雕主圖有21m長，3m高，面積63m²，前後墻夾埋有126m²咁大。成嚿牌由30000幾嚿青磚雕刻整成，上面冚住綠色琉璃瓦同磚雕斗拱，下邊係白石浮雕座。成座磚雕由作者何世良用咗3年半時間整出嚟。個墻喺2000年初起好，2002年入咗健力士世界大全。

瑤琳幻境
公園南邊一景，係靠住湖邊起嘅人工山仔，由假石山、溶洞、九曲橋三部分組成。有兩邊相連嘅上山石級，山上好多花同樹響度，雖然座山唔高，但好多懸崖響度，頭頂有思鄉亭，亭匾寫住都係蘇東坡嘅書法字。下邊有鐘乳洞，流水貫通。山仔隔籬有九曲橋響度。山後邊有好多樹林，而且夏無酷暑。

紫帶橋
傳統嘅九窿石拱橋，個樣好似北京頤和園噉嘅石拱橋，兩邊有《東周列國志》、《隋唐演義》同《三國演義》等好多人知嘅立體石雕，造型準確、表情自然、動作生動、人馬旌旗、武器場景都畫得好細緻。

紫氣清暉牌坊
紫氣清暉牌坊係紀念北宋名臣包拯同讚揚清官文化而整嘅豐碑，建築風格係仿古式嘅五疊四柱、駝峰斗拱式嘅白蔴石建築。

紫洞舫
清平湖邊嘅一個仿古鋼筋水泥式嘅木製船舫，長21m、闊6.8m、高8.7m，有兩層樓，夾埋有140m²到。成部嘢有10個通花雕刻嘅掛落，有荔慶豐年、祥桃邀月、八仙賀壽、竹報平安、花開富貴、松鶴延年同其它花鳥魚蟲響度。尤其係船前面嘅百鳥朝鳳雕像，都幾金碧輝煌下。船舫入面嘅擺設都由花梨同酸枝木精工整成。入面啲檯凳都係仿宋代器皿。間嘢而家用嚟做茶樓，入面專門搞廣東音樂同粵曲比較多。

趙少昂藝術館
公園西南邊嘅景區之一，入面搞咗好多同趙少昂有關嘅名畫作品。

蘭圃
公園東邊景區之一，圓門左右兩邊有楹聯。入面種咗好多蘭花，大多數由沙灣鎮蘭協（今日嘅沙灣蘭協）提供，由公園親自培養。景區喺每年春節期間開好多花。

玫瑰園
公園西邊景區之一，入面種咗全球各地少50朵玫瑰品種嘅花，夾埋有30000幾朵。喺佈局上以遊廊式迴廊做連接各個景區嘅主要通道，全長達2000幾km。

趙泰來藝術宮（唐卡館）
趙泰來先生嘅一間將石雕、木雕、磚雕、瓷塑、彩繪同貼金藝術合埋一齊搞展覽嘅藏品館，喺寶墨園西北邊。佢按咗珠江三角洲嘅晚晴祠堂啲樣嚟整。門口兩邊寫住「有意燒香何須遠渡南海，誠心禮佛此地也是西天。」嘅對聯嚟表達喺好遠嘅地方送寶還鄉嘅赤子之情。成間嘢有3層樓，地下室係倉庫，1樓同2樓都係展廳。呢間嘢亦係寶墨園入面，最值得睇嘅一景。

藝林苑牌坊
公園東北邊景區之一，上面嘅「藝林苑」三個大字係宋徽宗瘦金體，左邊隔籬嘅簽名係宋徽宗睇書畫嘅丼印。牌坊後邊嘅入面同天花都有畫百鳥朝陽、蟠桃大會、天女散花、封神榜啲人。地面鋪咗好多大明時期嘅白坭階磚，係苑入面嘅文物。四圍都係漢白玉花護欄。

寶墨堂
睇埋：擲硯洲
弘揚清官文化嘅嶺南仿古建築。入面有好多靚嘅藝術品。入面有8組石灣陶塑人像，其中最中間嗰組同寶硯投江古仔有關。

楊善深藝術館
公園東北邊嘅景區之一，入面搞咗好多同楊善深有關嘅名畫作品。

渭水橋
公園東邊一景。之前係番禺新造北亭崔地橋門坊，南宋時期起喺北溪。後因中華人民共和國成立之後要發展交通而將條橋拆咗。條橋原先由木整成，大明重修成紅石橋，大清乾隆時期重修成白蔴石橋。而家係番禺一名橋。

觀魚水榭
喺清平湖東邊，2層樓高，屋頂係玉包金樣，漆柱係朱紅色，天花係綠色嘅貼金圖案，每層樓有200幾m²咁大。其中2樓係露天平臺，入面有5套石臺石凳；1樓出面都係紅綠兩色嘅美人靠長凳。呢個景區係最好睇魚同餵魚嘅位。

分司橋
公園東北邊一景。之前係番禺石碁官涌東邊、永善西邊嘅一座橋，後因中華人民共和國成立之後要發展交通而將條橋拆咗。條橋原先由兩孔紅石整成，後嚟改鋪白蔴石。

治本堂
寶墨園其一建築，之前係包公花廳，但1950年代冧咗，後嚟俾人按返舊時個樣嚟整。個名出喺包公遺詩嘅「清心為治本，直道是身謀。」一句，係「為官清廉乃治國之本」噉解。廳中間嘅包拯像按咗北京故宮南薰殿嘅畫嚟整，廳柱上邊嘅楹聯讚咗好多同包拯有關嘅嘢。兩邊嘅玻璃櫃都介紹咗同包拯有關嘅葳蕤史。

漢白玉觀音像
公園東北邊一雕像，喺1996年起好，個樣按返寶墨園嘅觀音塑像諗法嚟整。

龍圖館（蠟像館）
個館因包拯做過龍圖館閣直學士而改成噉嘅名。入面都擺咗好多同包公有關嘅蠟像響度。

清心亭
公園東邊一景，名出喺大宋清官——包拯遺詩《提訓齋壁》嘅「清心爲治本」一句。亭邊有「清陰舒浩氣，心鏡照仁風。」同「清心足以量今古，明鏡高懸辨僞眞。」嘅兩句對聯。

門飛同開放時間
呢間公園嘅開放時間係每日08:00～22:30，門飛方面：
凈玩寶墨園景區：
成人票每位￥30，節假日￥43。
1.2m≤身高＜1.5m嘅細路／60≤歲數＜70嘅老坑（要有廣州或佛山嘅老人證）：半票
身高＜1.2m（一定要有全票嘅人陪同）／歲數≥70嘅老坑（要有廣州或佛山嘅老人證）：免票。
玩寶墨園+南粵苑景區：
成人票每位￥40，節假日￥53。
1.2m≤身高＜1.5m嘅細路／60≤歲數＜70嘅老坑（要有廣州或佛山嘅老人證）：半票
身高＜1.2m（一定要有全票嘅人陪同）／歲數≥70嘅老坑（要有廣州或佛山嘅老人證）：免票。
注意：
買寶墨園套飛嘅遊客先至畀入到南粵苑。因為南粵苑啲門飛唔單賣，統一喺嗮寶墨園景區附近買。
買咗套飛嘅遊客必須要遊覽嗮兩個園區，因為南粵苑唔受理有關退門飛嘅手續（除公園遇到突發情況外）。